‘તમારે જે કરવું હોય તે. હું ભૂલી જઈશ. તમે તો નહીં ભૂલો. તમને ગૌરવ હતું ને દીકરી પર ? તમે તો કહેતા હતા કે મારી દીકરી મારો વારસો સાચવશે. એ લેખિકા બનશે. મારું નામ દિપાવશે. દિપાવી દીધું ને ? હું કોઈને મોં બતાવવા લાયક નથી રહી. જો તમે એને છૂટ ન આપી હોત તો એ છટકી ન જાત. તમે બહારના કાર્યક્રમો, સ્ટુડિયો, શૂટિંગમાં જ્યાં ને ત્યાં તમારી સાથે લઈ ગયા. મને એ બધું ગમતું ન હતું પણ તમને હું કહી શકતી નહોતી. છોકરી કોઈ પ્રદર્શનમાં મૂકવાની ચીજ નથી. તમે એને બધું ઘરમાં પણ શીખવી શક્યા હોત પણ તમને બહારની દુનિયાની વાહ ! વાહ ! જોઈતી હતી. જે ભૂખ તમને દોડાવતી રહી તે ભૂખ તમે એનામાં ઉંમર પહેલાં જ જગાડી દીધી. તમને ખબર હતી કે પ્રસિદ્ધિનો મારગ લપસણો હોય છે છતાં તમારી સગી છોકરીને એ માર્ગ પર લઈ ગયા. મને ખબર છે તમારી કહેવાતી આ કલાની દુનિયાની ભીતર કેટલો કાદવ છે !